Document ID: 32001R0150

Ir-Regolament tal-Kummissjoni (KE) Nru 150/2001
tal-25 ta' Jannar 2001
li jistabbilixxi regoli dettaljati biex jiġi applikat ir-Regolament tal-Kunsill (KE) Nru 104/2000 rigward il-pieni li għandhom jiġu imposti fuq organizzazzjonijiet tal-produtturi fis-settur mis-sajd għal irregolarità fil-mekkaniżmi ta'l-intervent u li jemenda r-Regolament (KE) Nru 142/98
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabilixxi il-Komunità Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta' Diċembru 1992 dwar l-organizzazzjoni komuni tas-suq fil-prodotti tas-sajd u l-akwakultura [1], u b'mod partikolari l-Artikoli 21(8), 23(5), 24(8), 25(6), u 27(6) tiegħu,
Billi:
(1) Ir-Regolament (KE) Nru 104/2000, li rrevoka r-Regolament tal-Kunsill (KEE) Nru 3759/92 [2] b'effett mill-1 ta' Jannar 2001, jipprovdi għal numru ta' mekkaniżmi ta'l-intervent disponibbli għal organizzazzjonijiet tal-produtturi. Il-pieni għal irregolaritajiet dwar dawn il-mekkaniżmi ta'l-intervent jeħtieġ li jiġu stabbiliti mill-Komunità biex jimpedixxu l-frodi u biex jassiguraw it-trattament ġust ta'l-organizzazzjonijiet tal-produtturi bejn l-Istati Membri.
(2) Ir-Regolament tal-Kunsill (KE, Euratom) Nru 2988/95 [3] jipprovdi għal qafas għal verifiki omoġenji u miżuri amministrattivi u pieni dwar irregolaritajiet fir-rigward tal-liġi Komunitarja.
(3) It-tipi ta' irregolaritajiet li għalihom dan ir-Regolament huwa mmirat għandhom jiġu stabbiliti.
(4) Il-pieni applikati għandhom ikunu proporzjonati għall-irregolarità u għandhom ikunu bbażati fuq kriterji oġġettivi u verifikabbli. Biex jiġi assigurat li jiġi kkunsidrat il-grad ta' responsabbiltà, irregolaritajiet li jsiru apposta jew dawk li jsiru minħabba negliġenza serja għandu jkollhom pieni aktar ħorox. Dwar irregolaritajiet ta' konsegwenza finanzjarja limitata, l-organizzazzjonijiet tal-produtturi m'għandhomx jiġu ppenalizzati billi jiġu mċaħħda għalkollox mill-jedd għall-għajnuna iżda biss billi dan jitnaqqsilhom proporzjonatament.
(5) Il-Kummissjoni għandha tiġi infurmata bl-irregolaritajiet fil-mekkaniżmi ta'l-intervent biex tiżgura li l-ammonti korretti jingħataw lura lill-budget tal-Komunità.
(6) Peress li l-pieni previsti fir-Regolament tal-Kummissjoni (KE) Nru 142/98 tal-21 ta' Jannar 1998 li jistabbilixxi r-regoli dettaljati biex tingħata l-għajnuna ta' kumpens għat-tonn destinat għall-industrija ta'l-ipproċessar [4] ġew inkorporati f'dan ir-Regolament, hu approprjat li minħabba f'hekk ir-Regolament (KE) Nru 142/98 jiġi emendat.
(7) Il-miżuri previsti f'dan ir-Regolament huma skond l-opinjoni tal-Kumitat tal-Ġestjoni tal-Prodotti tas-Sajd,
ADOTTAT DAN IR-REGOLAMENT:
Artikolu 1
Dan ir-Regolament jistabbilixxi l-pieni għal irregolaritajiet ta' l-Artikoli 21, 23, 24, 25 u 27 tar-Regolament (KE) Nru 104/2000 li jistabbilixxi l-mekkaniżmi ta' l-intervent tal-kumpens finanzjarju għall-irtirar, għajnuna għat-tħollija, għall-irtirar independenti u għall-konservazzjoni, l-għajnuna għall-ħażna privata u l-għajnuna ta' kumpens għat-tonn (minn issa ‘l quddiem imsejħa "il-mekkaniżmi ta'l-intervent").
Artikolu 2
Għall-finijiet ta' dan ir-Regolament dawn id-definizzjonijiet għandhom jgħoddu:
(a) l- "operatur ekonomiku" msemmi fl-Artikolu 1(2) tar-Regolament (KE, Euratom) Nru 2988/95 tfisser organizzazzjoni ta' produtturi jew wieħed mill-membri tagħha;
(b) "prezz ta'l-intervent" tfisser wieħed mill-prezzijiet li ġejjin skond il-mekkaniżmu ta' l-intervent li jintuża:
(i) il-prezz ta' l-irtirar stabbilit skond l-Artikolu 20 tar-Regolament (KE) Nru 104/2000;
(ii) il-prezz Komunitarju tal-bejgħ stabbilit skond l-Artikoli 22 u 25 tar-Regolament (KE) Nru 104/2000;
(iii) il-prezz awtonomu ta'l-irtirar stabbilit skond l-Artikolu 24 tar-Regolament (KE) Nru 104/2000;
(iv) it-triggering threshold stabbilita fl-Artikolu 27 tar-Regolament (KE) Nru 104/2000.
Artikolu 3
1. Meta xi irregolarità tammonta għal anqas minn 5 % ta'l-għajnuna annwali riċevuta mill-organizzazzjoni għal dak il-mekkaniżmu, l-Istat Membru għandu jżomm ammont li jkun sa 20 % tal-prezz ta'l-intervent applikabbli għall-kwantitajiet tal-prodott in kwistjoni skond is-serjetaà tal-ksur f'termini finanzjarji.
2. Meta xi irregolarità tkun ta' ammonti ta' bejn il-5 % u l-10 % ta'l-għajnuna annwali riċevuta mill-organizzazzjoni għal dak il-mekkaniżmu, l-Istat Membru għandu jżomm ammont ta' bejn 30 % u 50 % tal-prezz ta'l-intervent applikabbli għall-kwantitajiet tal-prodott in kwistjoni skond is-serjetà tal-ksur f'termini finanzjarji.
3. Meta xi irregolarità tkun ta' ammonti ta' aktar minn 10 % ta'l-għajnuna annwali riċevuta mill-organizzazzjoni għal dak il-mekkaniżmu, l-Istat Membru għandu jżomm ammont ta' bejn 60 % u 80 % tal-prezz ta'l-intervent applikabbli għall-kwantitajiet tal-prodott in kwistjoni skond is-serjetà tal-ksur f'termini finanzjarji.
4. Fil-każ ta' irregolarità li ssir b'mod intenzjonat jew fil-każi ikkawżati minn negliġenza serja kif stabbilit mill-Istat Membru, l-Istat Membru għandu jżomm l-għajununa kollha li għaliha tkun eliġibbli l-organizzazzjoni tal-produtturi taħt dak il-mekkaniżmu għas-sena tas-sajd in kwistjoni. Fil-każ fejn jiġi stabbilit li irregolarità tkun saret apposta, l-Istat Membru m'għandux jagħti l-għajnuna taħt il-mekkaniżmu għas-sena li tkun ġejja.
5. L-ammonti miżmuma u sanzjonijiet oħra previsti f'dan l-Artikolu m'għandhomx jitqiesu bħala pieni.
Artikolu 4
1. L-ammont li għandu jinżamm skond l-Artikolu 3 għandu jew jingħata lura lill-Istat Membru, jew jittieħed mill-garanzija mħollija mill-organizzazzjoni ta' produtturi jew jitnaqqas mill-għajnuna li dan ikun sa jirċievi għas-sena tas-sajd li tkun ġejja.
2. L-ammonti miżmuma mingħand jew mogħtija lura lill-Istat Membru għandhom ikunu kreditati lill-Fond Ewropew ta'l-Agrikoltura għall-Gwida u l-Garanzija.
3. L-Isati Membri għandhom jinfurmaw lill-Kummissjoni kull xahar bil-każijiet fejn dawn ikunu applikaw id-dispożizzjonijiet ta'l-Artikolu 3.
Artikolu 5
L-Artikolu 9 tar-Regolament (KE) Nru 142/98 qed jiġi revokat.
Artikolu 6
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta' Jannar 2001.

Labels: 3
10
11
6